Bolesť po vytrhnutí zuba počas dojčenia
Som po trhaní zuba, zubarka mi nedala žiadne informácie čo mám robiť po vytrhnutí čo si dať od bolesti kedže kojím 4 mesačne bábätko. Som druhý deň po vytrhnutí a mam strašné bolesti. Pred dvoma hodinami som si dala 2*500mg paralen, ktorý mi však pomohol len na chvílku. Prosím vás je to v poriadku?
Dobrý deň,
ďakujeme za Vašu otázku.
Po stomatologickom zákroku vzniká v ústnej dutine rana, ktorá je bežne sprevádzaná bolesťou. Každý má však iný prah bolesti a preto môže byť u každého jedinca inak vnímaná. Pri nedostatočnom účinku lieku s obsahom paracetamolu je možné z voľnopredajných liekov krátkodobo podávať (s odstupom minimálne 4 hodiny) lieky s obsahom ibuprofénu. V takomto prípade nie je potrebné prerušiť dojčenie.
Od druhého dňa po zákroku Vám odporúčam taktiež vyplachovanie ústnej dutiny repíkom, ktorý je známy pre svoje protizápalové, antiseptické a antibakteriálne vlastnosti. Vďaka tomu napomáha lepšiemu hojeniu. Na vyplachovanie je potrebné používať vlažný odvar.
Ak by bola potrebná dlhodobá liečba bolesti, ďalší liečebný postup je potrebné konzultovať s ošetrujúcim lekárom. Taktiež pri pretrvávaní bolesti je potrebné vylúčiť prípadné komplikácie, ktoré sa po takýchto zákrokoch vyskytujú. Ak sa Vám zdravotný stav do 3 dní nezlepší, obráťte sa na Vášho zubára.
Prajem skorú úľavu od ťažkostí.
S pozdravom
PharmDr. Veronika Kiabová